### NN 117/2021 (29.10.2021.), Odluka o naknadi za razvoj komunalnih vodnih građevina za područje grada Hvara

ODVODNJA HVAR d.o.o.

2022

Na temelju članka 23. stavka 1. Zakona o vodnim uslugama (»Narodne novine« br. 66/19), članka 52. i članka 56. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), Odluke o obračunu i naplati naknade za razvoj sustava javne odvodnje za korisnike usluge javne odvodnje (klasa: 021-05/17-01/35, urbroj: 2128/01-02-17-02) donesene na 4. sjednici Gradskog vijeća Grada Hvara 17. kolovoza 2017. godine, te Odluke o obračunu i naplati naknade za razvoj sustava javne odvodnje za korisnike usluge javne vodoopskrbe (klasa: 021-05/17-01/34, urbroj: 2128/01-02-17-02), donesene na 4. sjednici Gradskog vijeća Grada Hvara 17. kolovoza 2017. godine, odnosno Odluke o izmjeni i dopuni Odluke o obračunu i naplati naknade za razvoj sustava javne odvodnje za korisnike usluge javne vodoopskrbe (klasa: 021-05/17-01/34, urbroj: 2128/01-02-20-05) donesene na 44. sjednici Gradskog vijeća Grada Hvara održanoj 2. lipnja 2020. godine, Skupština Društva, na 11. sjednici, održanoj 18. listopada 2021. godine donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga Odvodnja Hvar d.o.o., Vlade Stošića 5, 21450 Hvar, OIB: 80799090950, (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj za korisnike usluge javne odvodnje u interesu je jedinice lokalne samouprave (u daljnjem tekstu: JLS) na području gdje se pruža usluga odvodnje (područje nadležnosti Isporučitelja obuhvaća samo grad Hvar) u nadležnosti Isporučitelja.

Obračun i naplata naknade za razvoj za korisnike usluge javne vodoopskrbe u interesu je jedinice lokalne samouprave (u daljnjem tekstu: JLS) na vodoopskrbnom području (područje obuhvaća područje Grada Hvara uključujući sva naselja u JLS). Obračun i naplatu naknade za razvoj vrši Hvarski vodovod d.o.o., ali je u nadležnosti Isporučitelja, tj naknada za razvoj za korisnike usluge javne vodoopskrbe prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3) i jadan metar kubni sakupljene odvodnje (1 m³).

Članak 5.

Sredstva naknade za razvoj koriste se za financiranje gradnje KVG-a na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup terena za gradnju KVG-a,

– rekonstrukciju, odnosno gradnju KVG-a,

– nadzor nad rekonstrukcijom, odnosno gradnjom KVG-a,

– otplatu zajmova i kredita za gradnju KVG-a,

– ostala ulaganja u izgradnju KVG-a.

Članak 6.

Investitor realizacije projekata iz prethodnog članka, u pravilu je Isporučitelj. U slučajevima kada je JLS investitor gradnje, odnosno rekonstrukcije KVG-a, koja se izvodi u sklopu ostalog komunalnog uređenja prostora, i ako se projekt dijelom sufinancira sredstvima naknade za razvoj, tada Isporučitelj sudjeluje u povjerenstvu za nabavu, a ukoliko JLS gradnju KVG-a financira bez sudjelovanja Isporučitelja, nakon dovršetka projekta, KVG se prenosi u vlasništvo Isporučitelja bez naknade.

Članak 7.

Naknada za razvoj sustava javne odvodnje, utvrđuje po dvije osnove, i to:

– naknada za razvoj sustava javne odvodnje za lokalne potrebe iznosi 0,9 kuna po m3 na cijenu utrošene vode isporučene korisnicima vodne usluge javne odvodnje (za grad Hvar),

– naknada za razvoj za zajedničke potrebe razvoja sustava javne odvodnje iznosi 1,48 kuna po m3 na cijenu utrošene vode isporučene korisnicima vodne usluge javne vodoopskrbe (za područje Grada Hvara).

Obveznici plaćanja naknade za razvoj u iznosu 0,9 kuna po m3 na cijenu utrošene vode isporučene korisnicima javne odvodnje su svi korisnici javne odvodnje na obračunskom području grada Hvara. Naknadu za razvoj korisnicima obračunava Odvodnja Hvar d.o.o. putem računa za vodnu uslugu javne odvodnje.

Obveznici plaćanja naknade za razvoju u iznosu 1,48 kuna po m3 na cijenu utrošene vode isporučene korisnicima javne vodoopskrbe su svi korisnici javne vodoopskrbe na obračunskom području Grada Hvara. Naknadu za razvoj naplaćuje se korisnicima temeljem računa koje obveznicima ispostavlja Hvarski vodovod d.o.o. (za uslugu javne vodoopskrbe), a prihod je isporučitelja vodnih usluga Odvodnja Hvar d.o.o.

Hvarski vodovod d.o.o. obvezuje se prikupljenu naknadu u iznosu 1,48 kn/m3, za financiranje gradnje KVG-a iz čl. 5. (potrebe gradnje i rekonstrukcije sustava javne odvodnje na području Grada Hvara), dnevno prazniti/doznačiti na račun Odvodnje Hvar d.o.o., IBAN: HR38 2340 0091 5108 8221 5.

Članak 8.

Prihodi od naknade za razvoj za lokalne potrebe koriste za financiranje gradnje KVG-a od interesa za korisnike vodnih usluga grada Hvara, dok se prihodi od naknade za razvoj za zajedničke potrebe koriste se za financiranje gradnje KVG-a od interesa za korisnike vodnih usluga na cijelom uslužnom području (područje Grada Hvara) ili njegovu pretežitom dijelu, sve po načelu ravnomjernog razvoja odnosno prvenstva u potrebama i solidarnosti.

Članak 9.

Naknada za razvoj obračunava se putem računa za vodnu uslugu, na kojima se zasebno iskazuju naknada za razvoj korisnicima javne odvodnje, i naknada za razvoj korisnicima javne vodoopskrbe.

Naknada za razvoj korisnicima javne odvodnje ispostavlja Isporučitelj na računu za vodnu uslugu odvodnje.

Naknada za razvoj korisnicima javne vodoopskrbe ispostavlja Hvarski vodovod d.o.o. u ime Isporučitelja na računu za vodnu uslugu vodoopskrbe.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 7. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 10.

Način i rokovi plaćanja naknade za razvoj određuju se Odlukom o cijeni vodnih usluga, koju donosi Isporučitelj, i Odlukom o izmjeni i dopuni Odluke o obračunu i naplati naknade za razvoj sustava javne odvodnje za korisnike usluge javne vodoopskrbe (klasa: 021-05/17-01/34, urbroj: 2128/01-02-20-05) donesene na 44. sjednici Gradskog vijeća Grada Hvara održanoj 2. lipnja 2020. godine.

Članak 11.

Gradnja KVG-a iz članka 5. ove Odluke vrši se sukladno Planu gradnje KVG-a, odnosno Financijskom planu Isporučitelja, koje donosi Skupština Isporučitelja.

Gradnja KVG-a financira se sukladno odredbama važećih zakona iz:

– naknade za razvoj KVG-a,

– proračuna JLS-a, odnosno proračuna područne samouprave,

– sredstava državnog proračuna, vodnih naknada koje su prihod Hrvatskih voda (naknada za korištenje voda i naknada za zaštitu voda) i sredstava iz međunarodnih izvora,

– ulaganja budućih korisnika vodnih usluga, sa ili bez prava na povrat uloženih sredstava, sve prema Zakonu o vodnim uslugama.

Članak 12.

Isporučitelj je dužan voditi evidenciju prikupljenih i utrošenih sredstva od naknade za razvoj KVG-a.

Članak 13.

Isporučitelj je dužan podnositi godišnje izvješće o obračunatim, naplaćenim i utrošenim sredstvima naknade za razvoj KVG-a.

Članak 14.

Ova Odluka objavljuje se u »Narodnim novinam« te stupa na snagu danom objave.

Ujedno će se dostaviti Vijeću za vodne usluge u roku od pet dana od dana donošenja.

Danom primjene ove Odluke, sve postojeće odluke JLS-a o naknadi za razvoj KVG-a na području djelovanja Isporučitelja, više ne vrijede.

Klasa: 021-05/17-01/35
 Urbroj: 2128/01-01/1-21-04
 Hvar, 18. listopada 2021.

Jedini član društva
 Grad Hvar
 zast. po gradonačelniku
 Rikardo Novak, v. r.